REGOLAMENT TAL-KUNSILL Nru 2041/2004 (KE)
tal-15 ta' Novembru 2004
dwar l-importazzjoni ta' ċerti prodotti ta' l-azzar li joriġinaw mill-Federazzjoni Russa
IL-KUNSILL TA' L-UNJONI EWROPEA,
Wara li kkunsidra it-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Fid-9 ta' Jannar 2002, il-Komunità Ewropea tal-Faħam u l-Azzar (KEFA) u l-Gvern tal-Federazzjoni Russa kkonkludew Ftehim dwar il-kummerċ f'ċerti prodotti ta' l-azzar (1) (minn hawn 'il quddiem imsemmi bħala l-Ftehim). Il-miżuri neċessarji ta' implimentazzjoni ġew adottati mid-Deċiżjoni tal-Kummissjoni 2002/602/KEFA tat-8 ta' Lulju 2002 dwar l-amministrazzjoni ta' ċerti restrizzjonijiet fuq importazzjonijiet ta' ċerti prodotti ta' l-azzar mill-Federazzjoni Russa (2) . Wara t-tmiem tat-Trattat tal-KEFA, il-Komunità Ewropea ħadet il-kontroll tad-drittijiet u l-obbligi kollha taħt il-Ftehim.
(2)
Id-Deċiżjoni tal-Kummissjoni 2002/602/KEFA tiffissa limiti kwantitattivi fuq l-importazzjonijiet fil-Komunità.
(3)
Minħabba ż-żieda importanti fid-domanda ta' ċerti prodotti ta' l-azzar fid-dinja kollha u d-diffikultà komparabbli suċċessiva għal xi utenti Komunitarji sabiex isibu dawk il-prodotti ta' l-azzar fis-suq tal-Komunità, huwa neċessarju li jiġu awtorizzati iktar importazzjonijiet fil-Komunità minn dawk li oriġinarjament kienu miftehma fil-Ftehim. Il-prodotti ta' l-azzar in kwistjoni (hot-rolled coils għal re-rolling) huma klassifikati taħt il-kodiċi TARIC 7208370010, 7208380010 u 7208390010.
(4)
Huwa importanti li l-kwantitajiet addizzjonali ikunu disponibbli mill-iktar fis possibbli. In-negozjati mill-ġdid tal-Ftehim u l-implimentazzjoni sussegwenti tiegħu kif emendat ikollu bżonn wisq żmien. Għalhekk huwa preferibbli li wieħed jirrikorri għal miżura awtonoma.
(5)
Il-kompletament tas-suq intern jeħtieġ li l-formalitajiet li għandhom ikunu sodisfatti mill-importaturi Komunitarji jkunu identiċi kull fejn il-merkanzija tiġi rilaxxata.
(6)
Prodotti mpoġġija f'żona ħielsa jew importati taħt l-arranġamenti li jirregolaw l-imħażen doganali, l-importazzjoni temporanja jew il-perfezzjonament attiv (is-sistema ta' sospensjoni) ma għandhomx jingħaddu kontra l-limiti stabbiliti għall-prodotti in kwistjoni.
(7)
L-applikazzjoni effettiva ta' dan ir-Regolament teħtieġ l-introduzzjoni ta' rekwiżit ta' liċenzja ta' importazzjoni tal-Komunità għad-dħul f'ċirkolazzjoni libera fil-Komunità tal-prodotti in kwistjoni flimkien ma' sistema biex tiġi amministrata l-konċessjoni ta' tali liċenzji ta' importazzjoni tal-Komunità.
(8)
Sabiex jiġi żgurat li l-limiti kwantitattivi stabbiliti minn dan ir-Regolament ma jiġux maqbuża, għandha tiġi segwita proċedura fejn l-awtoritajiet kompetenti ta' l-Istati Membri ma joħorġux liċenzji ta' importazzjoni qabel ma jiksbu konferma minn qabel mingħand il-Kummissjoni li jibqgħu disponibbli ammonti adegwati fil-limitu kwantitattiv in kwistjoni,
ADOTTA DAN IR-REGOLAMENT:
Artikolu 1
Mingħajr preġudizzju għad-Deċiżjoni 2002/602/KEFA, l-importazzjoni fil-Komunità ta' kwantitajiet addizzjonali tal-prodotti ta' l-azzar, imsemmija fit-tieni subparagrafu, li joriġinaw mill-Federazzjoni Russa għandha tiġi awtorizzata sa 200 000 tunnellata metrika.
Il-prodotti ta' l-azzar huma klassifikati taħt il-kodiċi TARIC 7208370010, 7208380010 u 7208390010. Il-klassifikazzjoni tal-prodotti hija bbażata fuq it-tariffa u n-nomenklatura statistika tal-Komunità (minn hawn 'il quddiem imsejħa “nomenklatura magħquda”, jew fil-qasir “NM”). L-oriġini tal-prodotti koperti minn dan ir-Regolament għandha tiġi determinata skond ir-regoli fis-seħħ fil-Komunità.
Artikolu 2
1. Ir-rilaxx għaċ-ċirkolazzjoni libera fil-Komunità tal-prodotti ta' l-azzar elenkati fl-Artikolu 1 li joriġinaw mill-Federazzjoni Russa għandhom ikunu suġġetti għall-preżentata ta' liċenzja ta' importazzjoni maħruġa mill-awtoritajiet ta' Istati Membri skond id-dispożizzjonijiet ta' l-Artikolu 4.
2. Sabiex jiġi żgurat li l-kwantitajiet li għalihom il-liċenzji ta' importazzjoni huma maħruġa ma jaqbżux f'ebda mument il-limiti kwantitattivi totali, l-awtoritajiet kompetenti ta' l-Istati Membri elenkati fl-Anness II għandhom joħorġu biss liċenzji ta' importazzjoni wara l-konferma mill-Kummissjoni li għad hemm kwantitajiet disponibbli skond il-limiti kwantitattivi.
3. Għall-finijiet ta' dan ir-Regolament u sa mid-data ta' l-applikazzjoni tiegħu, l-imbarkazzjoni ta' prodotti għandha tiġi kkunsidrata li seħħet fid-data li fiha tgħabbew fuq il-mezz ta' trasport użat għall-esportazzjoni. L-imbarkazzjoni għandha sseħħ mhux iktar tard mill-31 ta' Diċembru 2004.
Artikolu 3
1. Il-limiti kwantitattivi msemmija fl-Artikolu 1 ma għandhomx japplikaw għal prodotti mpoġġija f'żona ħielsa jew maħżen ħieles jew importati taħt l-arranġamenti li jirregolaw l-imħażen doganali, l-importazzjoni temporanja jew il-perfezzjonament attiv (is-sistema ta' sospensjoni).
2. Fejn il-prodotti msemmija fil-paragrafu 1 jiġu sussegwentement rilaxxati għaċ-ċirkolazzjoni libera, kemm jekk fl-istat mhux mibdul jew wara li jsir xogħol fuqhom jew li jiġu pproċessat, għandu japplika l-Artikolu 2(2) u l-prodotti hekk rilaxxati għandhom jingħaddu kontra l-limitu kwantitattiv iffissat fl-Artikolu 1.
Artikolu 4
1. Għall-finijiet ta' l-applikazzjoni ta' l-Artikolu 2(2), qabel joħorġu l-liċenzji ta' importazzjoni, l-awtoritajiet kompetenti ta' l-Istati Membri elenkati fl-Anness II għandhom jinnotifikaw lill-Kummissjoni dwar l-ammonti tat-talbiet għal-liċenzji ta' importazzjoni li rċevew. B'mod reċiproku, il-Kummissjoni għandha tinnotifika jekk l-ammonti mitluba tal-kwantitajiet humiex disponibbli għall-importazzjoni fl-ordni kronoloġika li fiha kienu riċevuti n-notifiki ta' l-Istati Membri (abbażi tal-prinċipju “min jiġi l-ewwel, jinqeda l-ewwel”). Il-liċenzja ta' importazzjoni għandha sussegwentement tiġi maħruġa fi żmien ħamest ijiem tax-xogħol mill-konferma pożittiva tal-Kummissjoni.
2. It-talbiet inklużi fin-notifiki lill-Kummissjoni għandhom ikunu validi jekk jistabilixxu b'mod ċar f'kull każ il-pajjiż li qed jesporta, l-ammonti li għandhom ikunu importati, il-perijodu tal-kwota, l-Istat Membru li fih il-prodotti huma maħsuba li jiġu mpoġġija f'ċirkolazzjoni libera u l-kodiċi speċifiku sabiex jiġu identifikati l-prodotti msemmija fl-Artikolu 1. Il-modalitajiet tekniċi neċessarji għall-amministrazzjoni xierqa ta' dawn il-limiti kwantitattivi għandhom jiġu miftehma fi ħdan il-Kumitat ta' Kollegament ta' l-Azzar.
3. In-notifiki msemmija fil-paragrafi 1 u 2 għandhom jiġu kkomunikati b'mod elettroniku fin-network integrat stabbilit għal dan il-għan, sakemm minħabba raġunijiet tekniċi ma jkunx neċessarju li jintużaw temporanjament mezzi oħra ta' komunikazzjoni.
4. Sakemm hu possibbli, il-Kummissjoni għandha tikkonferma lill-awtoritajiet l-ammont sħiħ indikat fit-talbiet notifikati.
5. Il-liċenzji ta' importazzjoni jew dokumenti ekwivalenti għandhom jiġu maħruġa skond l-Anness I.
6. Il-liċenzji ta' importazzjoni maħruġa skond dan ir-Regolament għandhom ikunu validi fit-territorju doganali kollu tal-Komunità. Importatur Komunitarju jista' japplika għal-liċenzja ta' importazzjoni ma' kull waħda mill-awtoritajiet kompetenti.
7. L-applikazzjoni ta' l-importatur għandha tiġi magħmula mhux aktar tard mill-31 ta' Diċembru 2004 ta' u għandha tinkludi l-elementi li ġejjin:
(a)
l-isem u l-indirizz sħiħ ta' l-applikant (inklużi n-numri tat-telefon u tal-fax, u jekk possibbli n-numru ta' identifikazzjoni użati mill-awtoritajiet kompetenti nazzjonali) u n-numru ta' reġistrazzjoni tal-VAT, jekk suġġett għall-VAT;
(b)
jekk applikabbli, l-isem u l-indirizz sħiħ tad-dikjarant jew rappreżentant ta' l-applikant (numri tat-telefon u tal-fax inklużi);
(ċ)
l-isem sħiħ u l-indirizz ta' l-esportatur;
(d)
id-deskrizzjoni eżatta tal-merkanzija, li tinkludi
-
l-isem tan-negozju tagħhom,
-
il-kodi/kodiċi tan-nomenklatura magħquda (NM),
-
il-pajjiż ta' oriġini,
-
il-pajjiż tal-kunsinna;
(e)
il-piż nett espress f'kg, u l-kwantità fl-unità preskritta fejn din tkun differenti mill-piż nett, skond it-titolu tan-nomenklatura magħquda;
(f)
il-valur cif tal-merkanzija f'euro attribwit fil-fruntiera tal-Komunità skond it-titolu tan- nomenklatura magħquda;
(g)
jekk il-prodotti kkonċernati għandhomx xi difett jew humiex ta' kwalità inqas; (3)
(h)
il-perjodu propost u l-post tar-rilaxx doganali;
(i)
jekk l-applikazzjoni hijiex ripetizzjoni ta' applikazzjoni preċedenti dwar l-istess kuntratt;
(j)
kopja tal-kuntratt tal-bejgħ jew xiri u tal-fattura pro forma;
(k)
id-dikjarazzjoni li ġejja, datata u ffirmata mill-applikant mat-traskrizzjoni ta' ismu miktub b'ittri kbar:
“Jien, hawn taħt iffirmat, niċċertifika li l-informazzjoni provduta f'din l-applikazzjoni hija vera u mogħtija b'intenzjoni tajba, u li jiena stabbilit fil-Komunità.”
8. Il-perjodu ta' validità tal-liċenzja ta' importazzjoni huwa b'dan iffissat għal erba' xhur. Fuq talba debitament motivata ta' importatur, l-awtoritajiet kompetetnti ta' Stat Membru jistgħu jestendu t-tul tal-validità għal perjodu ta' xahrejn.
9. L-awtoritajiet kompetenti nazzjonali jistgħu jippermettu li l-preżentata ta' dikjarazzjonijiet jew talbiet tiġi trasmessa jew stampata b'mezzi elettroniċi, skond il-kondizzjonijiet stabbiliti minnhom. Madanakollu, id-dokumenti kollha u l-evidenza għandhom ikunu disponibbli għall-awtoritajiet kompetenti nazzjonali.
10. Il-liċenzja ta' importazzjoni tista' tinħareġ b'mezzi elettroniċi, bil-kondizzjoni li l-uffiċċji doganali involuti jkollhom aċċess għad-dokument permezz ta' computer network..
11. L-importaturi ma għandhom ikollhom l-ebda obbligu li jimpurtaw f'kunsinna waħda l-kwantità totali msemmija f'liċenzja ta' importazzjoni.
Artikolu 5
1. Il-konstatazzjoni li l-prezz ta' l-unità li bih it-transazzjoni sseħħ ivarja minn dak indikat fil-liċenzja ta' importazzjoni b'inqas minn 5 % f'direzzjoni jew oħra jew li l-kwantità totali tal-prodotti preżentati għall-importazzjoni taqbeż il-kwantità mniżżla fil-liċenzja ta' importazzjoni b'inqas minn 5 % ma tipprekludix ir-rilaxx għaċ-ċirkolazzjoni libera tal-prodotti in kwistjoni.
2. L-applikazzjonijiet għal-liċenzja ta' importazzjoni u d-dokumenti infushom għandhom ikunu konfidenzjali. Għandhom ikunu ristretti għall-awtoritajiet nazzjonali kompetenti u l-applikant.
Artikolu 6
Dan ir-Regolament għandu jidħol fis-seħħ fit-tielet ġurnata wara dik tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika sal-31 ta' Diċembru 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar il-15 ta' Novembru 2004.